En stor eftersøgning er nu afblæst, efter politiet onsdag formiddag bad offentligheden om hjælp.

Onsdag formiddag sendte politiet et billede af en 38-årig tysk mand ud til offentligheden. Efter kontakt med tyskerens pårørende var politiet bekymrede. - Man er bekymret for hans ve og vel. Det er formentlig en mand, som er ked af livet, siger Karsten Højrup Kristensen, vagtchef hos Nordjyllands Politi. Men efter en intens eftersøgning onsdag fandt Nordjyllands politi manden omkring klokken 18 ved Rubjergvej tæt på Lønstrup. Den tyske statsborger befandt sig i bilen i nedtrygt sindstilstand og påvirket af formentlig medicin. Han er siden fragtet sygehuset i Hjørring. Nordjyllands Politi oplyser, at de tyske pårørende er underrettet og på vej til Nordjylland for at være sammen med den 38-årige mand.